સમિટ દુનિયાભરના પાટીદાર સમાજ માટે સેતુ બનવાનું કામ કરશે: નીતિનભાઇ
નવગુજરાત સમય | Publish Date: Jan 6 2018 9:36AM
-આપણે તો ઇન્ટરનેશનલ છીએ-સમાજની વધેલી શક્તિઓનો વંચિતોને મદદ કરવા ઉપયોગ કરો
નીતિનભાઇએ હ‌ળવા સૂરમાં કહ્યું હતું કે, આપણે તો ઇન્ટરનેશનલ છિએ. પટેલ સમાજના લોકો વિદેશ જાય તો બીજાને બોલાવતા કહે કે એક કે બે નંબરમાં પણ આવો સાચવી લઇશું અને તેમને મોટેલ કે સ્ટોરમાં રાખી લે. પાટીદાર સમાજના યુવાનો વિદેશમાં આકરી મહેનત કરે છે તે પણ જોયેલું છે. પાટીદાર સમાજની હવે તાકાત-શક્તિ વધી છે તેનો સદુપયોગ કરી ગામડાના જે લોકોને લાભ મળ્યો નથી તેમને શિક્ષણ, આરોગ્ય અને વ્યાપારમાં મદદ કરવા પણ તેમણે અપીલ કરી હતી. સરદાર ધામે ઉપાડેલા પ્રોજેક્ટની પ્રશંસા કરી હતી.
સમાજમાં જે લોકો કામ કરે છે તેમને પ્રોત્સાહન આપવું જોઇએ તેમ કહેતા નીતિનભાઇએ જણાવ્યું હતું કે, તમે કરોડપતિ હોવ પણ જો સમાજનું પીઠબળ-શક્તિ ના હોય તો આ લોકશાહીમાં તેનું મહત્વ નથી. સરદાર પટેલની નજીક પચાસ કે સો નંબરે પણ આવે તેવું વ્યક્તિત્વ દેખાતું નથી. સમાજની એકતા અને સંગઠનને તેમણે મહત્વના ગણાવી સમય પારખીને સાનુકૂળ પરિસ્થિતિનો લાભ લેતા આવડવું જોઇએ તેમ પણ કહ્યું હતું.
રાજકીય હોદ્દાઓ આવે ને જાય પણ સમાજ પ્રતિષ્ઠિત-સંગઠિત હશે તો લોકો તમારી પાસે આવશે અને જો છિન્નભિન્ન કે ખોટા રસ્તે હશો તો કોઇ આવશે નહીં. સમાજના વંચિતો છે તેમને કોઇ ખોટા રસ્તે લઇ જાય તે પહેલા તેમનો હાથ પકડવા પણ તેમણે શીખ આપી હતી. કાર્યક્રમમાં મંત્રીઓ સૌરભ પટેલ, કૌશિક પટેલ, કુમાર કાનાણી અને ભૂપેન્દ્ર પટેલ, વિવેક પટેલ વિગેરે પણ ઉપસ્થિત રહ્યા હતા.